Predkladacia správa

Vláda Slovenskej republiky svojim  uznesením  č. 15 zo 14. januára 2004 zmenila   termín  úlohy  č. 9 v mesiaci december z Plánu práce vlády Slovenskej republiky na rok 2003 - vypracovať návrh Koncepcie organizácie a rozvoja integrovaného záchranného systému a uložila  ministrovi  vnútra Slovenskej republiky  predložiť predmetný návrh do 30. septembra 2004.
Návrh Koncepcie organizácie a rozvoja integrovaného záchranného systému (ďalej len „návrh koncepcie“) pripravovalo Ministerstvo vnútra Slovenskej republiky v súlade s  § 4 písm. b) zákona  č. 129/2002 Z. z. o integrovanom záchrannom systéme (ďalej len „zákon“). Jej cieľom bolo v súlade s § 20 zákona a na  základe   vyhodnotenia súčasného stavu navrhnúť jednotný rámec zabezpečenia dobudovania integrovaného záchranného systému vrátane určenia spôsobu dobudovania komunikačnej a informačnej infraštruktúry integrovaného záchranného systému do roku 2007 tak, ako to ukladá horeuvedený zákon. 
Z vecného hľadiska  boli v návrhu koncepcie navrhnuté najmä požiadavky  na dobudovanie  komunikačnej a informačnej infraštruktúry integrovaného záchranného systému. Návrh koncepcie riešil dobudovanie koordinačných stredísk a vybavenie operačných stredísk základných záchranných zložiek jednotným  softvérom  pre príjem tiesňového volania, podporu riadenia a spracovania informácií v integrovanom záchrannom systéme.
Navrhovaný spôsob dobudovania komunikačnej a informačnej infraštruktúry  integrovaného záchranného systému  v období rokov 2005 až 2007 predstavoval vo finančnom vyjadrení v  jednorazových kapitálových výdavkoch odhadovanú sumu  v celkovej výške 305  miliónov Sk. Uvedené výdavky sú v zmysle citovaného zákona výdavkami zo štátneho rozpočtu. Pri tvorbe návrhu štátneho rozpočtu na rok 2005 a ani vo výhľade na roky 2006 a 2007 výdavky na dobudovanie integrovaného záchranného systému neboli zahrnuté. Podobne nebol akceptovaný návrh, aby  technické dobudovanie  integrovaného záchranného systému bolo zaradené medzi priority vlády Slovenskej republiky.
V súvislosti s hradením jednorazových kapitálových výdavkov sa počítalo aj             s povinným odvodom vo výške 8% výberu zo zmluvného povinného poistenia motorových vozidiel za predchádzajúci rok,  určeným pre materiálno-technické zabezpečenie záchranných zložiek.  V súlade s návrhom Ministerstva financií Slovenskej republiky v časti I – Verejná správa a bezpečnosť návrhu východísk rozpočtu verejnej správy na roky 2005 až 2007 mal uvedený povinný odvod plne pokryť aj všetky finančné nároky  a požiadavky integrovaného záchranného systému. Zo súčasnej dikcie § 30 zákona č. 95/2002 Z. z. o poisťovníctve a zmene a doplnení niektorých zákonov však využívanie povinných odvodov poisťovní pre integrovaný záchranný systém bez novely citovaného zákona nie je možné. 
Vzhľadom na skutočnosť, že uvedenými spôsobmi nie je možné zabezpečiť predpokladané finančné požiadavky, ktoré vyplývali zo zámerov návrhu koncepcie,  sa navrhuje túto úlohu uloženú v Pláne práce vlády SR na rok 2003 a uznesením  č. 15 zo 14. januára 2004 zrušiť. Návrh na zrušenie tejto úlohy je zároveň  v súlade s uznesením vlády Slovenskej republiky č. 429 z 5. mája 2004 k návrhu východísk rozpočtu verejnej správy na roky 2005 až 2007, ktorým sa v bode B.8. ukladá ministrom, predsedom ostatných ústredných orgánov štátnej správy Slovenskej republiky a správcom ďalších rozpočtových kapitol predložiť na rokovanie vlády návrh na zrušenie úloh z uznesení vlády Slovenskej republiky, resp. legislatívnych predpisov, na ktoré nebude možné zabezpečiť rozpočtové krytie v roku 2005.  

 Spôsob zabezpečenia dobudovania komunikačnej a informačnej infraštruktúry integrovaného záchranného systému  bude riešené novelou zákona č. 129/2002 Z. z., v rámci ktorej ministerstvo vnútra ustanoví všeobecne záväzným právnym predpisom podrobnosti na zabezpečenie technických požiadaviek na koordinačné strediská, operačné strediská základných záchranných zložiek  a komunikačnú a informačnú infraštruktúru integrovaného záchranného systému. V rámci novely citovaného zákona sa navrhuje upraviť aj spôsob financovania integrovaného záchranného systému tak, aby bolo možné  finančné prostriedky získané z povinného odvodu vo výške 8% výberu zo zmluvného povinného poistenia motorových vozidiel za predchádzajúci rok využívať aj na financovanie dobudovania komunikačnej a informačnej infraštruktúry integrovaného záchranného systému.

Predložený návrh na zrušenie  uznesenia vlády Slovenskej republiky č. 15 zo 14. januára 2004 k návrhu na zrušenia úlohy z  Plánu práce vlády Slovenskej republiky na rok 2003 nemá finančný, ekonomický, environmentálny vplyv a ani vplyv na zamestnanosť.

Návrh na zrušenie  uznesenia vlády Slovenskej republiky č. 15 zo 14. januára 2004 k návrhu na zrušenia úlohy z  Plánu práce vlády Slovenskej republiky na rok 2003 bol predložený na medzirezortné  pripomienkové konane, v ktorom oslovené subjekty s návrhom na zrušenie úlohy vyslovili  svoj súhlas.